Žaloba na vysporiadanie medzi spoločníkmi obchodnej
			spoločnosti 
Okresný súd
Hviezdoslavova ul. č. 28, 010 59 Žilina
Žalobca:	Jozef Sivý, Čajakova ul. č. 2, 010 01 Žilina
Žalovaní: 	1.	Ján Biely, Puškinova ul. č. 10, 010 01 Žilina
	2.	Peter Čierny, Moyzesova ul. č. 20, 010 01 Žilina
Vec:	Žaloba na vysporiadanie medzi spoločníkmi obchodnej spoločnosti
I.
Žalobca bol až do dňa 30. 4. 2023 členom obchodnej spoločnosti EKONSPOL, s.r.o. Spoločnosť bola založená spoločenskou zmluvou zo dňa 1. 3. 2020 a podľa Čl. VII tejto zmluvy došlo k jej zrušeniu dohodou spoločníkov zo dňa 30. 4. 2023.
Dôkaz – Spoločenská zmluva zo dňa 1. 3. 2020; Výpis z obchodného registra vedeného Okresným súdom v Žiline; Dohoda o zrušení spoločnosti zo dňa 30. 4. 2023
II.
Pred zánikom spoločnosti bola vykonaná likvidácia spoločnosti, ktorú vykonal likvidátor Ing. Ľubomír Palček, vymenovaný valným zhromaždením dňa 30. 3. 2023. Po skončení likvidácie bola valnému zhromaždeniu predložená záverečná správa likvidátora, z ktorej vyplynulo, že zrušená spoločnosť vykázala likvidačný zostatok vo výške 10 000 € (slovom desaťtisíc eur). Na rokovaní valného zhromaždenia dňa 28. 4. 2023 sa riešila otázka rozdelenia likvidačného zostatku a určenia výšky podielu jednotlivých spoločníkov. K dohode o rozdelení likvidačného zostatku nedošlo. Napriek tomu, že podiel žalobcu na základnom imaní spoločnosti v okamihu jej zrušenia bol 50 %, teda v pomere ku splateným vkladom ostatných spoločníkov:
1.	Jozef Sivý 50 %,
2.	Ján Biely 25 %,
3.	Peter Čierny 25 %.
Spoločníci hlasovaním na valnom zhromaždení väčšinou hlasov rozhodli, že podiel žalobcu na likvidačnom zostatku sa znižuje na jednu polovicu zákonného nároku. Bez toho, že by pre to bola opora v spoločenskej zmluve, svoje rozhodnutie odôvodnili tým, že žalobca ako spoločník sa v poslednom období nezúčastňoval v zodpovedajúcom rozsahu na činnosti spoločnosti, a preto sa jeho podiel znižuje.
Dôkaz – Záverečná správa likvidátora; Zápis o rokovaní valného zhromaždenia dňa 28. 4. 2023
III.
Žalobca ústne aj listom zo dňa 29. 4. 2023 vyzval spoločníka p. Jána Bieleho, ktorý zastával v zrušenej spoločnosti funkciu štatutárneho orgánu, aby mu bol vyplatený zákonný podiel na likvidácii spoločnosti. Tieto výzvy však ostali bez odozvy.
Dôkaz – List zo dňa 29. 4. 2023
IV.
Vzhľadom na uvedené skutočnosti neostáva žalobcovi iná možnosť než domáhať sa vyporiadania nárokov medzi spoločníkmi zrušenej spoločnosti cestou súdneho konania, preto žiada, aby Okresný súd v Žiline vydal tento
rozsudok
Podiely spoločníkov na likvidačnom zostatku spoločnosti EKONSPOL, s.r.o., zrušenej dňa 30. 4. 2023, sa určujú takto:
–	Jozef Sivý 7 000 € (slovom sedemtisíc eur),
–	Ján Biely 1 500 € (slovom jedentisíc päťsto eur),
–	Peter Čierny 1 500 € (slovom jedentisícpäťsto eur).
Uvedené sumy sú splatné do 3 dní od nadobudnutia právoplatnosti tohto rozsudku.
Žilina 15. 6. 2023